Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1936/2001 του Συμβουλίου, της 27ης Σεπτεμβρίου 2001, περί ορισμένων μέτρων ελέγχου των δραστηριοτήτων αλιείας των άκρως μεταναστευτικών ιχθύων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Κοινότητα συμμετέχει σε περιφερειακές οργανώσεις αλιείας (ΠΟΑ) οι οποίες προβλέπουν ένα πλαίσιο για την περιφερειακή συνεργασία στον τομέα της διατήρησης και διαχείρισης των αλιευτικών πόρων.

Από τις 14 Νοεμβρίου1997, η Κοινότητα είναι συμβαλλόμενο μέρος της Διεθνούς Σύμβασης για τη Διατήρηση των Τονοειδών του Ατλαντικού, η οποία στο εξής καλείται "σύμβαση ΔΣΔΤΑ".

Εξάλλου, η Κοινότητα ενέκρινε τη συμφωνία για την ίδρυση της Επιτροπής Τόνου του Ινδικού Ωκεανού η οποία στο εξής καλείται "ΕΤΙΩ".

Τα μέτρα ελέγχου που θεσπίστηκαν από τη Διεθνή Επιτροπή για τη Διατήρηση των Τονοειδών του Ατλαντικού (ΔΣΔΤΑ) και εκείνα που θεσπίστηκαν από την ΕΤΙΩ ενσωματώθηκαν στον κανονισμό (ΕΚ) αριθ. 1936/2001 του Συμβουλίου, της 27ης Σεπτεμβρίου 2001, περί ορισμένων μέτρων ελέγχου που εφαρμόζονται σε ορισμένα είδη άκρως μεταναστευτικών ιχθύων [1].

[1] ΕΕ L 263 της 3.10.2001, σ. 1.

Νέα μέτρα ελέγχου για ορισμένα αποθέματα άκρως μεταναστευτικών ειδών θεσπίστηκαν από την ΔΣΔΤΑ για ορισμένα αποθέματα άκρως μεταναστευτικών ειδών στον Ατλαντικό και στη Μεσόγειο και από την ΕΤΙΩ για ορισμένα αποθέματα άκρως μεταναστευτικών ειδών στον Ινδικό Ωκεανό.

Ως εκ τούτου, η παρούσα πρόταση έχει στόχο την μεταφορά στο κοινοτικό δίκαιο των νέων αυτών μέτρων μέσω της τροποποίησης του κανονισμού (ΕΚ) αριθ. 1936/2001.

Η Επιτροπή προτείνει στο Συμβούλιο να εγκρίνει την παρούσα πρόταση.

2002/0186 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1936/2001 του Συμβουλίου, της 27ης Σεπτεμβρίου 2001, περί ορισμένων μέτρων ελέγχου των δραστηριοτήτων αλιείας των άκρως μεταναστευτικών ιχθύων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής [2],

[2] ΕΕ C της , σ. .

τη γνώμη του Ευρωπαϊκού Κοινοβουλίου [3],

[3] ΕΕ C της , σ. .

Εκτιμώντας τα εξής:

(1) Η Διεθνής Επιτροπή για τη Διατήρηση των Τονοειδών του Ατλαντικού, η οποία στο εξής καλείται "ΔΣΔΤΑ", εξέδωσε πολλές συστάσεις και η Επιτροπή Τόνου του Ινδικού Ωκεανού, η οποία στο εξής καλείται "ΕΤΙΩ" εξέδωσε πολλά ψηφίσματα που παράγουν υποχρεώσεις στον τομέα του ελέγχου και της εποπτείας, τα οποία ενσωματώθηκαν στον κανονισμό (ΕΚ) αριθ. 1936/2001 [4].

[4] ΕΕ L 263 της 3.10.2001, σ. 1.

(2) Το 2001, κατά την δεκάτη εβδόμη διάσκεψή της, η ΔΣΔΤΑ, και, κατά την έκτη τακτική διάσκεψή της, η ΕΤΙΩ, συνέστησαν νέα μέτρα ελέγχου για ορισμένα αποθέματα άκρως μεταναστευτικών ειδών. Οι συστάσεις και ψηφίσματα αυτά είναι δεσμευτικά για την Κοινότητα και πρέπει κατά συνέπεια, να τεθούν σε εφαρμογή.

(3) Ως εκ τούτου, πρέπει να τροποποιηθεί ο κανονισμός (ΕΚ) αριθ. 1936/2001,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1936/2001 τροποποιείται ως εξής:

1) Το άρθρο 5 τροποποιείται ως εξής:

(α) Η παράγραφος 1 αντικαθίσταται από το ακόλουθο κείμενο:

"1. Τα κράτη μέλη διαβιβάζουν στην Επιτροπή, η οποία με τη σειρά της διαβιβάζει στην Εκτελεστική Γραμματεία της ΔΣΔΤΑ, με μέσα πληροφορικής, τα ετήσια ονομαστικά δεδομένα αλιευμάτων (καθήκον Ι σύμφωνα με τον ορισμό της ΔΣΔΤΑ) για τα είδη που αναφέρονται στο παράρτημα II. Τα κράτη μέλη διαβιβάζουν στην Επιτροπή, το αργότερο στις 30 Ιουνίου του επόμενου έτους, για επιστημονικούς σκοπούς, οριστικές εκτιμήσεις για ολόκληρο το έτος ή, εφόσον οι εκτιμήσεις αυτές δεν μπορούν να διαβιβαστούν, προκαταρκτικές εκτιμήσεις."

(β) Στην παράγραφο 2, η εισαγωγική φράση αντικαθίσταται από το ακόλουθο κείμενο:

"2. Τα κράτη μέλη διαβιβάζουν ετησίως, πριν την 31η Ιουλίου, με μέσα πληροφορικής, τα ακόλουθα δεδομένα (καθήκον II σύμφωνα με τον ορισμό της ΔΣΔΤΑ) στην Εκτελεστική Γραμματεία της ΔΣΔΤΑ, στα οποία η Επιτροπή έχει δυνατότητα ηλεκτρονικής πρόσβασης."

2) Στο άρθρο 6, προστίθεται η ακόλουθη παράγραφος 1 α):

"1. α) Τα κράτη μέλη διαβιβάζουν, για επιστημονικούς σκοπούς, με μέσα πληροφορικής στην Εκτελεστική Γραμματεία της ΔΣΔΤΑ, δεδομένα αλιευμάτων και αλιευτικής προσπάθειας τα οποία καθορίζονται από τη ΔΣΔΤΑ, ιδίως εκτιμήσεις σχετικά με τις απορρίψεις νεκρής λάμνας, νεκρού ρυγχοκαρχαρία και νεκρού γαλάζιου καρχαρία."

3) Προστίθεται το ακόλουθο άρθρο 6 α.

"Άρθρο 6 α Πληροφορίες σχετικά με τα αλιεύματα λευκού μάρλιν και γαλάζιου μάρλιν

1. Οι πλοίαρχοι των κοινοτικών αλιευτικών σκαφών καταγράφουν καθημερινώς, στο ημερολόγιο του πλοίου τους τις πληροφορίες που αφορούν την ρίψη στη θάλασσα λευκών και γαλάζιων μάρλιν, ζωντανών και νεκρών, ανά τομέα που δεν υπερβαίνει γεωγραφικό μήκος 5° και γεωγραφικό πλάτος 5°, αναφέροντας στις δηλώσεις εκφόρτωσής τους τον αριθμό ή το βάρος των εκφορτωθέντων λευκών και γαλάζιων μάρλιν.

2. Τα κράτη μέλη διαβιβάζουν στην Επιτροπή για επιστημονικούς σκοπούς, με μέσα πληροφορικής, τα δεδομένα σχετικά με τα αλιεύματα, συμπεριλαμβανομένης της ρίψης στη θάλασσα, και τις εκφορτώσεις λευκού και γαλάζιου μάρλιν. Τα κράτη μέλη διαβιβάζουν, το αργότερο στις 30 Ιουνίου του επόμενου έτους, οριστικές εκτιμήσεις για ολόκληρο το έτος ή, εφόσον οι εκτιμήσεις αυτές δεν μπορούν να διαβιβαστούν, προκαταρκτικές εκτιμήσεις".

4) Στο άρθρο 9, παράγραφος 1, η ημερομηνία "15 Ιουνίου" αντικαθίσταται από την ημερομηνία "15 Αυγούστου"."

5) Προστίθεται το ακόλουθο άρθρο 9 α:

"Άρθρο 9 α Ετήσια δήλωση εφαρμογής των κανόνων διαχείρισης της ΔΣΔΤΑ από τα μεγάλα παραγαδιάρικα σκάφη

Τα κράτη μέλη, των οποίων τα παραγαδιάρικα σκάφη που έχουν ολικό μήκος μεγαλύτερο από 24 μέτρα και διαθέτουν άδεια αλιείας στη ζώνη της σύμβασης, διαβιβάζουν στην Επιτροπή, πριν την 15η Αυγούστου κάθε έτους, τη "Ετήσια δήλωση εφαρμογής των κανόνων διαχείρισης της ΔΣΔΤΑ από τα μεγάλα παραγαδιάρικα σκάφη", σύμφωνα με το υπόδειγμα που εμφαίνεται στο παράρτημα III."

6) Προστίθεται το ακόλουθο άρθρο 19 α:

"Άρθρο 19 α Μέτρα για την καταπολέμηση της παράνομης αλιείας και της αλιείας που δεν αποτελεί αντικείμενο ρυθμίσεων και δηλώσεων

Κάθε κράτος μέλος επιδιώκει, σύμφωνα με την εθνική του νομοθεσία, να διασφαλίσει ότι οι εισαγωγείς του, οι μεταφορείς του και οι άλλοι ενδιαφερόμενοι επιχειρηματίες του δεν συμμετέχουν στο εμπόριο και στη μεταφόρτωση τονοειδών και συναφών ειδών που αλιεύονται από σκάφη που πραγματοποιούν δραστηριότητες παράνομης αλιείας, αλιείας που δεν αποτελεί αντικείμενο ρυθμίσεων και δηλώσεων, ιδίως αλιείας που δεν είναι σύμφωνη με τα κατάλληλα μέτρα διατήρησης και διαχείρισης που έχει θεσπίσει η ΔΣΔΤΑ."

7) Προστίθενται τα ακόλουθα άρθρα 20 α, 20 β και 20 γ :

"Άρθρο 20 α Κοινοποίηση στατιστικών για επιστημονικούς σκοπούς

1. Τα κράτη μέλη διαβιβάζουν στη γραμματεία της ΕΤΙΩ, με μέσα πληροφορικής, σύμφωνα με τις διαδικασίες υποβολής στατιστικών που αναφέρονται στο παράρτημα IV, παρέχοντας δυνατότητα ηλεκτρονικής πρόσβασης στην Επιτροπή, τα δεδομένα:

α) για τα αλιεύματα και την αλιευτική προσπάθεια των ειδών που αναφέρονται στο άρθρο 1 για το προηγούμενο έτος,

β) σχετικά με τα μεγέθη των ειδών που αναφέρονται στο άρθρο 1 για το προηγούμενο έτος,

γ) σχετικά με την αλιεία τονοειδών με τη χρήση επιπλεόντων αντικειμένων, συμπεριλαμβανομένων διατάξεων συγκέντρωσης ιχθύων.

2. Τα κράτη μέλη δημιουργούν ηλεκτρονική βάση δεδομένων που περιλαμβάνει τις πληροφορίες σχετικά με τις στατιστικές που προβλέπονται στην παράγραφο 1, στην οποία η Επιτροπή διαθέτει ηλεκτρονική πρόσβαση.

Άρθρο 20 β Κοινοτική συμμετοχή

1. Μόνο τα κοινοτικά αλιευτικά σκάφη, τα οποία διαθέτουν ειδική άδεια αλιείας η οποία έχει εκδοθεί από το κράτος μέλος σημαίας τους, επιτρέπεται, υπό τους όρους που αναφέρονται στην άδεια, να πραγματοποιούν αλιευτικές δραστηριότητες στη ζώνη.

2. Τα κράτη μέλη κοινοποιούν στην Επιτροπή, με μέσα πληροφορικής, τον κατάλογο όλων των σκαφών που φέρουν τη σημαία τους και είναι καταχωρημένα στην Κοινότητα, ολικού μήκους μεγαλύτερου των 24 μέτρων ή 20 μέτρων μεταξύ των καθέτων, τα οποία επιτρέπεται να αλιεύουν στη ζώνη, προσδιορίζοντας για κάθε ένα από αυτά το είδος ή τα είδη που αλιεύουν, καθώς και τις τροποποιήσεις του καταλόγου αυτού.

Η κοινοποίηση αυτή πραγματοποιείται το αργότερο την 1η Ιανουαρίου κάθε έτους και, σε περίπτωση τροποποίησης του καταλόγου, πέντε τουλάχιστον ημέρες πριν την είσοδο του σκάφους στη ζώνη. Η Επιτροπή διαβιβάζει τις πληροφορίες αυτές το συντομότερο δυνατό στη γραμματεία της ΕΤΙΩ.

3. Ο κατάλογος που αναφέρεται στην παράγραφο 2 περιλαμβάνει τις ακόλουθες πληροφορίες:

α) τον εσωτερικό αριθμό μητρώου του στόλου που έχει χορηγηθεί σε κάθε σκάφος, σύμφωνα με το άρθρο 5 του κανονισμού (ΕΚ) αριθ. 2090/98 της Επιτροπής [5],

[5] ΕΕ L 266 της 1.10.1998, σ. 27.

β) την προηγούμενη ή προηγούμενες σημαίες, κατά περίπτωση,

γ) το όνομα και τη διεύθυνση του πλοιοκτήτη, εφοπλιστή ή/και ναυλωτή.

Άρθρο 20 γ Σήμανση αλιευτικών εργαλείων

1. Τα κράτη μέλη μεριμνούν ώστε τα αλιευτικά εργαλεία που χρησιμοποιούνται από τα αλιευτικά σκάφη που φέρουν τη σημαία τους και επιτρέπεται να αλιεύουν στην περιοχή, να φέρουν την εξής σήμανση: τα δίχτυα, τα σχοινιά και όλα τα αλιευτικά εργαλεία που βρίσκονται στη θάλασσα πρέπει να φέρουν την ημέρα σημαντήρες με σημαιάκια ή ανακλαστήρες ραντάρ, και τη νύχτα φωτεινούς σημαντήρες ένδειξης της θέσης και της έκτασής τους.

2. Οι σημαντήρες και ανάλογα επιπλέοντα αντικείμενα που χρησιμοποιούνται για τη σήμανση της θέσης αλιευτικών εργαλείων, φέρουν σημειωμένα πάντοτε, σε εμφανή θέση, τα γράμματα ή/και αριθμούς αναγνώρισης των σκαφών στα οποία ανήκουν.

3. Οι διατάξεις συγκέντρωσης ιχθύων πρέπει να φέρουν σημειωμένα, σε εμφανή θέση, τα γράμματα ή/και αριθμούς του σκάφους στο οποίο ανήκουν."

8) Προστίθεται το ακόλουθο άρθρο 21 α:

"Άρθρο 21 α Έλεγχος αλιευτικών δραστηριοτήτων

Οι διατάξεις του άρθρου 18 εφαρμόζονται κατ´αναλογία."

9) Το κείμενο του παραρτήματος του παρόντος κανονισμού προστίθεται ως παράρτημα III και παράρτημα IV.

Άρθρο 2

Ο παρών κανονισμός αρχίζει να ισχύει την εβδόμη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

"ΠΑΡΑΡΤΗΜΑ III

Συνημμένο έγγραφο II

ΥΠΟΔΕΙΓΜΑ ΕΝΤΥΠΟΥ ΓΙΑ ΤΗΝ ΕΤΗΣΙΑ ΔΗΛΩΣΗ ΕΦΑΡΜΟΓΗΣ ΤΩΝ ΚΑΝΟΝΩΝ ΔΙΑΧΕΙΡΙΣΗΣ ΤΗΣ ΔΣΔΤΑ ΑΠΟ ΤΑ ΜΕΓΑΛΑ ΠΑΡΑΓΑΔΙΑΡΙΚΑ ΣΚΑΦΗ

α. Διαχείριση στους τόπους αλιείας

>ΘΕΣΗ ΠIΝΑΚΑ>

β. Διαχείριση μεταφορτώσεων (από τον τόπο αλιείας έως το λιμάνι εκφόρτωσης)

>ΘΕΣΗ ΠIΝΑΚΑ>

γ. Διαχείριση στα λιμάνια εκφόρτωσης

>ΘΕΣΗ ΠIΝΑΚΑ>

ΠΑΡΑΡΤΗΜΑ IV

Δεδομένα αλιευμάτων και αλιευτικής προσπάθειας

Επιφανειακή αλιεία: τα δεδομένα αλιευμάτων σε ονομαστικό βάρος καθώς και τα δεδομένα αλιευτικής προσπάθειας σε ημέρες αλιείας (γρίπος, καλάμι, συρτή και παρασυρόμενα δίχτυα) θα πρέπει να υποβάλλονται στην ΕΤΙΩ τουλάχιστον κατά διαστήματα 1° ανά μήνα. Τα δεδομένα για την αλιεία με γρίπο θα πρέπει να υποβάλλονται ανά τύπο ιχθυότοπου. Τα δεδομένα αυτά θα πρέπει κατά προτίμηση να παρεμβάλλονται στο επίπεδο των μηνιαίων εθνικών αλιευμάτων για κάθε αλιευτικό εργαλείο. Οι χρησιμοποιούμενοι συντελεστές παρεκβολής που αντιστοιχούν στην κάλυψη των ημερολογίων του πλοίου, θα πρέπει να υποβάλλονται συστηματικά στην ΕΤΙΩ.

Αλιεία με παραγάδι: τα δεδομένα αλιευμάτων και αλιευτικής προσπάθειας με παραγάδι θα πρέπει να υποβάλλονται στην ΕΤΙΩ σε αριθμό ψαριών και σε βάρος, κατά διαστήματα 5° ανά μήνα ενώ για την αλιευτική προσπάθεια ποσοτικοποιημένα σε αριθμό αγκιστριών. Τα δεδομένα αυτά θα πρέπει κατά προτίμηση να παρεκβάλλονται στο επίπεδο των μηνιαίων συνολικών αλιευμάτων της χώρας. Οι χρησιμοποιούμενοι συντελεστές παρεκβολής που αντιστοιχούν στην κάλυψη των ημερολογίων του πλοίου, θα πρέπει να υποβάλλονται συστηματικά στην ΕΤΙΩ.

Αλιεία περιορισμένης κλίμακας, ημιβιομηχανικής κλίμακας και ερασιτεχνική αλιεία: τα δεδομένα αλιευμάτων, αλιευτικής προσπάθειας και μεγεθών θα πρέπει επίσης να υποβάλλονται στην ΕΤΙΩ σε μηνιαία βάση χρησιμοποιώντας τις καταλληλότερες γεωγραφικές περιοχές για τη συλλογή και την επεξεργασία των στοιχείων αυτών.

Δεδομένα σχετικά με τα μεγέθη

Λόγω του γεγονότος ότι τα δεδομένα σχετικά με τα μεγέθη αποτελούν στοιχείο-κλειδί για την αξιολόγηση των αποθεμάτων για τα περισσότερα είδη τόνου, η υποβολή των δεδομένων αυτών, και ιδίως των στοιχειών σχετικά με το συνολικό αριθμό των ψαριών που υπέστησαν μέτρηση, θα πραγματοποιείται σε τακτικότερη βάση κατά διαστήματα 5° τουλάχιστον, κατά αλιευτικό εργαλείο και αλιευτική μέθοδο (παράδειγμα: αλιεία σε τεχνητά ναυάγια ή σε ελεύθερο "πάγκο" για τα γρι-γρι). Αυτό ισχύει για όλους τους τύπους αλιείας και για όλα τα είδη που αφορούν την ΕΤΙΩ. Τα εν λόγω προγράμματα δειγματοληψίας μεγεθών πρέπει να πραγματοποιούνται, κατά προτίμηση, σύμφωνα με ένα τυχαίο μεθοδολογικό σχέδιο δειγματοληψίας, το οποίο θα περιγράφεται αυστηρά και σωστά, και το οποίο είναι απαραίτητο προκειμένου να επιτυγχάνονται μη παρεκκλίνουσες εκτιμήσεις σχετικά με τα αλιευόμενα μεγέθη. Το απαιτούμενο ακριβές επίπεδο του ποσοστού δειγματοληψίας μπορεί να διαφέρει ανάλογα με το είδος (σύμφωνα με διάφορες παραμέτρους), αλλά θα εναπόκειται στην μόνιμη ομάδα εργασίας για τη συλλογή δεδομένων και στατιστικών να αποφασίζει για τα επίπεδα που θα είναι αναγκαία. Λεπτομερέστερα δεδομένα, όπως είναι τα μεγέθη ανά δείγματα, θα πρέπει, υπό την επιφύλαξη της πλήρους τήρησης του απορρήτου, να μπορούν να υποβάλλονται στην ΕΤΙΩ εάν η αρμόδια ομάδα εργασίας κρίνει ότι είναι αναγκαίο.

Αλιεία τόνου με τη χρήση επιπλεόντων αντικειμένων, συμπεριλαμβανομένων διατάξεων συγκέντρωσης ιχθύων (ΔΣΙ)

Προκειμένου να μπορέσει η ΕΤΙΩ να καταλάβει καλύτερα την εξέλιξη των αποτελεσματικών αλιευτικών προσπαθειών σχετικά με τους στόλους που ασκούν δραστηριότητες στη ζώνη αρμοδιότητάς της, είναι απαραίτητο να διαθέτει περισσότερες πληροφορίες. Δεδομένου ότι οι δραστηριότητες των βοηθητικών σκαφών και η χρήση διατάξεων συγκέντρωσης ιχθύων (ΔΣΙ) αποτελούν αναπόσπαστο μέρος της αλιευτικής προσπάθειας των σκαφών αλιείας με γρίπο, πρέπει να διαβιβάζονται σε τακτική βάση οι ακόλουθες πληροφορίες στην ΕΤΙΩ:

Αριθμός βοηθητικών σκαφών και χαρακτηριστικά των σκαφών αυτών: (i) τα οποία ασκούν τις δραστηριότητές τους υπό την σημαία τους, (ii) τα οποία υποστηρίζουν τα σκάφη αλιείας με γρίπο να ασκήσουν τις δραστηριότητές τους υπό τη σημαία τους, ή (iii) τα οποία επιτρέπεται να ασκούν τις δραστηριότητές τους στην αποκλειστική οικονομική ζώνη τους, και τα οποία άσκησαν δραστηριότητες στη ζώνη αρμοδιότητας της ΕΤΙΩ.

Επίπεδα δραστηριότητας των βοηθητικών σκαφών: συμπεριλαμβανομένου του αριθμού των ημερών στη θάλασσα ανά τετράγωνο 1° και ανά μήνα.

Επιπροσθέτως, τα συμβαλλόμενα μέρη και τα μη συμβαλλόμενα συνεργαζόμενα μέρη ασκούν κάθε δυνατή προσπάθεια προκειμένου να παρέχουν δεδομένα σχετικά με τον συνολικό αριθμό των διατάξεων συγκέντρωσης ιχθύων (ΔΣΙ) και τον τύπο τους που χρησιμοποιούνται ανά στόλο, ανά τετράγωνο 5° και ανά μήνα.

Χρονοδιάγραμμα υποβολής των δεδομένων στην ΕΤΙΩ

Προκειμένου να είναι δυνατή η διασφάλιση της παρακολούθησης των αποθεμάτων και της ανάλυσης των δεδομένων, είναι απαραίτητο η γραμματεία να λαμβάνει εγκαίρως τα δεδομένα. Γι´αυτό το λόγο, συνιστάται η υποχρεωτική εφαρμογή των εξής γενικών κανόνων.

Οι στόλοι αλιείας επιφανείας και εκείνοι που δραστηριοποιούνται στις παράκτιες ζώνες (καθώς επίσης και τα βοηθητικά σκάφη) θα πρέπει να υποβάλλουν τα δεδομένα τους το συντομότερο δυνατόν, και οπωσδήποτε πριν την 30η Ιουνίου κάθε έτους όσον αφορά τα δεδομένα σχετικά με το προηγούμενο έτος.

Οι στόλοι αλιείας με παραγάδια ανοικτής θάλασσας θα πρέπει να υποβάλλουν προσωρινά δεδομένα το συντομότερο δυνατόν, αλλά πριν την 30η Ιουνίου κάθε έτους όσον αφορά τα δεδομένα σχετικά με το προηγούμενο έτος. Θα πρέπει να υποβάλλουν τελικές εκτιμήσεις σχετικά με την αλιεία που διενήργησαν πριν την 30η Δεκεμβρίου κάθε έτους για τα δεδομένα του προηγούμενου έτους.

Οι ισχύουσες προθεσμίες για την υποβολή δεδομένων θα μπορούσαν να μειωθούν στο μέλλον, λόγω του ότι τα μέσα επικοινωνιών καθώς και η πρόοδος των συστημάτων επεξεργασίας των δεδομένων γίνονται όλο και περισσότερο ταχύτερα και, ως εκ τούτου, μπορεί να μειωθεί ο χρόνος διαβίβασης."